Akanfoɔ abrabɔ, wɔn nyamesom ne wɔn amammerɛ ne amanneɛ nyinaa akyi no, adeɛ baako nso a na wɔntoto no ase koraa ne agodie. Ɛsiane sɛdeɛ na Akanfoɔ ani ku wɔn agorɔ ahodoɔ ho nti, wɔhyɛɛda hyehyɛɛ kasabɛbuo a ɛdidi soɔ faa agodie ho.
Agorɔ reyɛ dɛ no, na adeɛ resa akwantufoɔ. Ɔkwasea ani te a, na agorɔ agu. Agorɔ bɛsɔ a ɛfiri anɔpa. Agorɔ ansɔ a, ɛgu. Agorɔ, yɛgoro no atipɛn. Agorɔ a ɛyɛ dɛ, yɛnko wɔ aseɛ. Agorɔ a ɛreba wo ni ne wo se fie no, yɛmpere ntɛm nkɔhwɛ. Agohia sene hia pa. Ago pa tua ne ho ka. Agohunu nkyiri mɛsa bi. Agorɔ mfitiaseɛ nyɛ aniberɛ, ne pii a ɛkeka ho.
Kasabɛbuo yinom nyinaa di adanseɛ sɛ, Akanfoɔ ntoto wɔ agodie ase koraa. Yei nti ɛnnɛ, yɛrebɛhwɛ agorɔ ahodoɔ 11 binom a na Akanfoɔ di no tete no. Saa agorɔ yinom na ɛdidi soɔ yi:
1. Anansesɛm: Ɛyɛ agorɔ a na mpanimfoɔ ne mmɔfra nyinaa tumi di, na na wɔtaa di saa agorɔ yi anwummerɛ a bosome apue anaa hann adwa.
2. Ɔware: Yei nso na wɔdi no awia. Mmarima ne mmaa, mpanimfoɔ ne mmɔfra nyinaa tumi di agorɔ yi bi. Adehyeɛ titire pa ara na na wɔdi saa gorɔ yi.
3. Ampe: Saa agorɔ yi deɛ, na ɛyɛ mmaa titire pa ara na na wɔdi, na na wɔdi no anɔpa-wia anaa awia. Agodie yi mu no, agofomma no hurihuri bɔ wɔn nsam toto wɔ nan.
4. Asɔ: Agorɔ yi nso, ɛyɛ mmaa nko ara na na wɔdi. Wɔtwa konkasini a, na wɔahurihuri wɔn mu baako de ɔbarima a onipa a wɔrehurihuri no no pɛ n’asɛm pa ara din asaesae dwom ama no. Ɛtɔ a, na mmarima yi hyɛda kɔgyinagyina hɔ twɛn sɛ wɔn adɔfoɔ de wɔn din bɛsae dwom. Ɛba saa a, na ɔbarima korɔ no tiri ayɛ kotoo.
5. Antoakyire: Antoakyire yɛ Akanfoɔ agorɔ titire baako pa ara. Ɛyɛ agorɔ a mmaa ne mmarima nyinaa tumi di. Ɔkwan a wɔfa so di saa agorɔ yi ne sɛ, agofomma no nyinaa kotokoto hɔ twa konka. Afei, wɔn mu baako fa ntomago bi a wɔabɔ no pɔ tu mmirika twa konka a wɔatwa no ho hyia. Ɔretu mmirika no nyinaa, na ɔrepɛ baabi de ntomago no ato wɔ wɔn mu baako akyi. Sɛ ɔde to obi akyi na onipa no ahunu na ɔkɔbɛto no a, ɔsisi ne mu ma ɔno nso fa ntomago no twa konka no ho hyia pɛ obi foforɔ de to n’akyi saa ara. Wɔredi agorɔ nyinaa, na nnwom ne nsambɔ nam mu. Agorɔ yi mu dwom ne, “Antoakyire, yeeyeeye, obi reba o, yeeyeeye, …” Saa agorɔ yi ho mfasoɔ baako ne sɛ, ɛboa ma wɔyɛ ahwɛyie.
6. Abosie: Yei nso yɛ agorɔ a na Akanfoɔ di no tete no pa ara. Saa agorɔ yi deɛ, na ɛyɛ mmɔfra titire pa ara na na wɔdi, na na mmaa ne mmarima nyinaa tumi di bi. Agorɔ yi mu no, agofomma no nyinaa kotokoto hɔ, twa konka a wɔn mu biara kuta ɛboɔ kumaa bi wɔ ne nsam. Afei, wɔde dwom gyina mu piapia aboɔ no sɛdeɛ wɔatwa konka no ara pɛ. sɛ obi antumi amfa ne boɔ no ntɛm na wɔde foforɔ bɛka ho ma no yɛ mmienu wɔ n’anim a, na wɔayi no afiri mu. Wɔyiyi wɔn saa ara kɔpem sɛ ɛbɛka wɔn mu baanu ama wɔapere deɛ ɔbɛdi kan. Saa agorɔ yi mu dwom baako ne “Sansankorɔma, ne ni awu o, ɔkyekye nkokɔ mma …”
7. Abahyɛ: Ɛyɛ tete agorɔ a na mmaa ne mmarima nyinaa tumi di. Wɔma mmɔfra tena ase sam wɔn nan ma obi de aba hyehyɛ wɔn ntaadeɛ mu. Afei sɛ ɔwie a, na ɔfoforɔ nso abɔ ne tirim ayi mmɔfra no mu baako a ɔsusu sɛ ɔno na aba no hyɛ ne ho. Sɛ ɔtumi hunu aba no a, na ɔno nso agye ahyehyɛ no foforɔ ama baako a ɔne no repere no nso abɔ ne tirim aka. Ɛyɛ agorɔ a na ɛyɛ anika pa ara. Agorɔ yi mu dwom ne “Pempenaa, Nanaa! See, see, see, see dada koo…” Na wɔtaa di saa gorɔ yi awia.
8.  Abisaa/Agya rekɔ: Yei nso yɛ agorɔ a na wɔnwene nsɛm bi de ne mmuaeɛ suma. Ɛyɛ asɛmmisa a ne mmuaeɛ hia nnweneho pa ara. Mpanimfoɔ ne mmɔfra nyinaa tumi di saa agorɔ yi, na wɔtumi di no berɛ biara nso. Abisaa anaa Agya rekɔ ho nhwɛsoɔ baako ne; “Agya rekɔ no, ɔgyaa me adeɛ bi, saa adeɛ no, ɛno a ɛnyɛ dɛ ɛnna ɛno nso a ɛnyɛ nwono, nanso ɛka wo nsa a na woretafere. Ɛyɛ deɛn?” Sɛ ɔkasafoɔ no bisa no sei a, na atiefoɔ no adwene no ama no mmuaeɛ. Wonim asɛm yi ho mmuaeɛ anaa? Sɛ wonim a, ayikoo. Sɛ wonnim nso a, nneɛ adekorɔ no yɛ ogya.
9. Ntɛsie: Akanfoɔ agorɔ no mu baako ne ntɛsie. Ɛyɛ agorɔ a mmarima pa ara na na wɔtaa di. Wɔyɛ biribi te sɛ apa ketewa bi wɔ fam, na wɔatwane ntɛ asisi so. Sɛ w’atɛ tumi bɔ obi deɛ firi apa no so to fam a, na woafa atɛ a wo deɛ no bɔ too fam no. Wɔyɛ no saa ara kɔpem sɛ ɔbaakofoɔ bɛnya ntɛ no nyinaa.
10. Asiesie: Yei nso yɛ agorɔ a mmaa ne mmarima nyinaa tumi di, na wɔdi no anwummerɛ, berɛ a anim abiribi kakra no. Deɛ wɔyɛ ne sɛ, wɔn nyinaa kɔpɛ baabi hyɛ ma ɔbaakofoɔ bɛkyini hwehwɛ wɔn. Onipa a ɔrehwehwɛ wɔn no kuta ntomago bi wɔ ne nsam nti sɛ ɔhunu wo a, na ɔde ntomago no abɔ wo ama wo nso woafa abɛsi n’anan mu akyini ahwehwɛ wɔ nyinaa. Adeɛ baako a na ɛma mmɔfra ani gye saa agorɔ yi ho ne sɛ, ɔbaa ne ɔbarima bi tumi kɔhyɛ faako. Ɛba no saa nso deɛ a, na ɔbarima korɔ no atwa fufuo ama no atɔ nkwan mu!
11. Amuamuani: Mmaa ne mmarima nyinaa tumi di saa agorɔ yi. Wɔtumi di no awia ne anwummerɛ nyinaa. Ɔkwan a wɔfa so di agorɔ yi ne sɛ, wɔde ntoma kyekyere wɔn mu baako ani a, na wɔatwetwe no abobɔ no. Wɔretwetwe no bobɔ no nyinaa na ɔno nso repɛ wɔn mu baako asɔ ne mu. Ɔtumi bɔ mmɔden sɔ wɔn mu baako mu a, na wɔasane n’ani de ntomago no akyekyere onipa  a ɔsɔɔ ne mu no ani ama wɔatwetwe no abobɔ no saa ara kɔpem sɛ ɔno nso bɛsɔ obi foforɔ mu.
Yeinom nyinaa yɛ agorɔ binom a tete no, na ɛboa ma asetena yɛ dɛ pa ara. Anigyeɛ a na wɔnya firi agorɔ yinom mu no da nkyɛn a, na ɛboa ma wɔn adwene mu bue, na na ɛmu binom nso tumi yɛ afotuo ne kasakyerɛ ma wɔn, titire ne anansesɛm.
Yɛdi adwene dɛ akyi a, yɛbɛhwe asuo Frao nti, mede wo bɛsi ha na yɛatoa adesua no so berɛ foforɔ.
